जांच अधिकारी के अनुसार गवाह नंबर 19 शारिक परवेज़ ने वरुण की कुछ सभाओं की वीडियो रिकॉर्डिंग की थी. वरुण के भड़काऊ भाषण की सीडी और आत्मसमर्पण वाले दिन हुए उपद्रव की तस्वीरें भी शारिक ने पुलिस को उपलब्ध कराई थीं. यह सीडी कोर्ट में पेश भी की गई. लेकिन शारिक ने कोर्ट में कहा कि उसने न तो कभी वरुण का कोई भाषण सुना, न रिकॉर्ड किया और न ही कोई सीडी पुलिस को दी. शारिक ने कोर्ट में यह भी कहा कि उसे पुलिस लाइन में बुलाकर बस एक सादे कागज पर दस्तखत करवा लिए गए थे. ये वही शारिक परवेज हैं जो तहलका के स्टिंग में यह स्वीकार कर चुके हैं कि उन्होंने ही देशनगर मोहल्ले में वरुण गांधी का भड़काऊ भाषण रिकॉर्ड किया था. इसके अलावा शारिक ने 2009 में कई राष्ट्रीय चैनलों को भी यह बयान दिया था कि उन्होंने वरुण का भाषण रिकॉर्ड किया है और रिकॉर्डिंग के दौरान उन्हें वरुण के समर्थकों द्वारा बीच में ही रोक दिया गया था. उनका यह बयान आज भी इंटरनेट पर आसानी से देखा जा सकता है.